**HODINOVÉ VYSIELANIE RÁDIA FUSION FM (2. hodina z 3)**

Service

Showopener

Je niekoľko minút po siedmej a vy ešte stále počúvate reláciu RanPop spoločne s Estim a Kikom na Fusion FM.

V dnešnom popom nabitom ráne sme sa už venovali vašim návrhom lásky zaplavených, ak to tak poviem, vypaľovákoch, ale v tejto hodinke si našim zvedavým okom, teda v tomto prípade uchom posvietime na aktuálne veľmi obľúbenú metódu tvorby skladieb vo svete popu, a to konkrétne na niečo, čo voláme sampling.

Určite ste sa pri počúvaní hudby stretli s tým, že ste danú skladbu už niekedy počuli, ale dali by ste ruku do ohňa za to, že to nie je originál. Verte mi, že sa to stalo aj nám, a práve preto si tieto samplované piesne a problémy s nimi rozoberieme počas celej najbližšej hodinky.

Prenesme sa teraz do obdobia kráľov a kráľovien s prelomovým hitom Avy Max, ktorý je priamym samplom skladby If You Were a Woman (And I Was A Man) speváčky Bonnie Tyler.

Song 1

Ava Max – Kings and Queens – ide o priamy sample, ktorý rozoberáme v prvých minútach. Pieseň je celosvetový hit, a to aj vďaka TikToku.

Jingle

Fusion FM – žijeme nie len popom – max 5 sekúnd, aby lepšie zapadol do „počítania“ času

Song 2

Ed Sheeran – Shivers – Ed novým albumom opäť dokázal, že je v tomto čase svetová klasika. Pieseň je jeho singel a momentálne je stále zaradená v playlistoch na vysokých priečkach. V tomto prípade chceme zachovať tempo, ktoré sme nahodili Avou Max.

Promo

Promoval by som Lovestream Festival v Bratislave, a to hlavne preto, že tam okrem slovenských interpretov vystúpi Red Hot Chili Peppers, Dua Lipa, Zara Larsson a Lost Frequencies.

Song 3

Labrinth, Zendaya – All For Us – „titulná pieseň“ seriálu Eufória, o ktorom sa po celom svete hovorí najviac, a to od časov vydania Game of Thrones. Dvojica je momentálne najsledovanejšia a mladí ich žerú.

Dj talk (Listener)

Všetko pre nás, aj o tom spievala uznávaná herečka a speváčka Zendaya spolu s Labrinthom vo vysielaní Ranpopu. Týmto heslom sa s určitosťou riadi aj kráľovná samplovania Ava Max, ktorá odpálila našu druhú časť vysielania s jej prelomovým hitom Kings and Queens. Určite sa pýtaš, čo to dopekla samplovanie znamená, a prečo o ňom stále omieľam. Stalo sa vám, že ste spoznali nejakú pieseň, ale vedeli ste, že to nie je originál. Toto však automaticky neznamená, že ide o samplovanie, pretože v určitých prípadoch ide o cover piesne, čo v normálnej reči znamená, že ju daný umelec celú prespieval s tým, že v nej zachoval text, či melódiu.

V prípade samplingu, ktorý si dnes rozoberáme, ide o to, že si umelec vyberie iba určitú časť melódie či textu, a pretvorí tú „surovinu“ na nový produkt, novú skladbu. Dá sa povedať, že umelci tak prepájajú jednotlivé generácie, ktoré sa v novinkách dokážu nájsť, a podobne ako to funguje v móde, vracajú melódie, beaty, či texty do moderných variácií.

Stretávame sa však s tým, že keď daný produkt niekto počuje, tak hneď vyhlási, že ide o plagiátorstvo. Pravý sampling je ošetrený zákonom, takže originálnu verziu s určitosťou nájdete v kreditoch piesne. Je však samozrejmé, že nie je to vždy tak, a speváci čelia súdnym sporom.

Ako som spomínal na začiatku, za dnešnú kráľovnú samplovania môžeme všetkými desiatimi označiť americkú speváčku Avu Max, ktorá bola s jej debutovou skladbou Sweet But Psycho priamo označovaná za „kopírku“ uznávanej Lady Gagy. V priebehu krátkeho obdobia sa jej hity stali veľkým virálom na sociálnej sieti TikTok, pričom jej album Heaven and Hell z roku 2020 obsahuje hneď niekoľko skladieb, ktoré by ste mohli označiť ako tie, ktoré ste už niekedy počuli. Tu sú krátke ukážky aj s porovnaním (krátka ukážka).

Momentálne najväčším virálom je pieseň Heat Waves skupiny Glass Animals, ktorú si môžete vypočuť práve teraz z éteru Fusion FM.

Ad break

Otvorenie nového Burger Kingu v Prešove s aktuálnou zľavou, ktorú môže človek uplatniť, ak príde počas otváracieho týždňa. Ak sú ľudia na ceste (a náhodou hladní), tak tam vedia zájsť – vysielala by sa teda na východe, ak by sme vysielali podľa územia.

Song 4

Glass Animals – Heat Waves – veľmi virálna pieseň, príjemné počúvanie v aute – po predošlom energickom bloku hudby slúži na stimuláciu.

Dj talk

Doznieva pieseň Heat Waves skupiny Glass Animals na Fusion FM, ktorá sa teší veľkej priazni najmä vo svete virálu na sociálnej sieti TikTok. Práve pri tejto skupine sa mi naskytá otázka na vás milí poslucháči. Rozmýšľali ste niekedy nad tým, ako sa pieseň môže stať veľmi populárnou? Niekedy je to veľký vplyv a promovanie nahrávacej spoločnosti, niekedy je to nadmerné používanie soundu na sociálnych sieťach, niekedy je to veľké meno umelca ako takého, no a niekedy to môže byť využitie niečoho, čo bolo veľmi populárne a malou zmenou sa to vrátilo späť.

Určite tušíte, kam tým mierim. Sampling je v posledných dekádach veľmi obľúbeným nástrojom umelcov. Využívajú to, čo je známe a dávajú do toho svoje pomyselné kúzlo. V tomto konkrétnom prípade by som chcel vyzdvihnúť skladbu Anaconda kráľovnej rapu Nicki Minaj.

Pieseň vyšla v roku 2014 a jej praotcom (haha) je pieseň z roku 1992 od Sir Mix-A-Lota Baby Got Back, ktorá je notoricky známa z filmov a rôznych komediálnych skečov. Ukážka.

Minaj použila celý beat a niekoľko fráz, ktoré sa používajú ako hlavný refrén. V tomto prípade raperka komunikovala so Sirom, takže vedel o tom, že sa vytvára určitý comeback jeho známej piesne.

Dá sa teda hovoriť o vzdaní holdu k predchádzajúcej verzii, čím ju okrem svojej spravila ešte populárnejšou, pričom ju „predstavila“ aj mladšej generácii.

Keďže posúvame naše skúsenosti ďalej, tak toto je Anaconda od Nicki Minaj na Fusion FM.

Song 5

Nicki Minaj – Anaconda – aby bolo jasné, o čom sa hovorilo vo vstupe. Táto verzia, ale aj pôvodná sa ešte stále objavujú v playlistoch vo väčšine klubov, takže aj po rokoch je to celkom „aktuálne“.

DJ talk tease

Vedeli ste o tom, že aj najväčšia hviezda súčasnosti Olivia Rodrigo si vyslúžila niekoľko obvinení z plagiátorstva? Už o chvíľu si jej príbeh podrobne rozoberieme. Počúvajte RanPop na Fusion FM aj naďalej.

Promo

Promoval by som Koncert filmovej hudby, ktorý sa taktiež bude odohrávať v júni, a to hlavne kvôli tomu, že veľa ľudí patrí medzi nadšencov filmových soundtrackov, a dokonca niektoré z nich sa púšťajú aj v éteri (aj keď zvyčajne remixové verzie). Promovaním tejto akcie by sa potvrdilo to, čo hovoríme v slogane, že „žijeme nie len popom“.

Traffic

Song 6

Avril Lavigne – Bois Lie (feat. Machine Gun Kelly) – Avril prišla tento rok s veľkým comebackom. Vydala nový album Love Sux, a ukazuje svetu, že aj po 20tich rokoch je zvučným menom. Touto piesňou teda začína nový blok pop-rocku (aj punku), keďže som v Tease spomenul Oliviu Rodrigo, ktorá je tiež v tej kategórii.

Jingle

Song 7

Gayle – ABCDEFU – veľký virál na TikToku, každý ju využíva vo svojich videách. Tematicky zapadá do tohto bloku. Je trochu stimulom, ale aj tak si zachováva podobný beat, ako mala pieseň predtým.

Jingle

Song 8

Olivia Rodrigo – Good 4 U– opäť veľký virál, nie len pieseň, ale aj speváčka. Začína pomalším tempom, takže prakticky nadväzuje na predchádzajúcu skladbu. Zámerne použitá kvôli samplingu, ktorý sme teasovali a budeme rozoberať v najbližšom vstupe.

Weather

DJ talk

Krásny slnečný čas bez oblakov je pred nami, ale nie som si istý, či to si to môže povedať každý. Olivia, žeby ti začalo pršať? (haha) Ešte stále počúvate RanPop na Fusion FM s Estim a Kikom. Dnes sa rozprávame o formách samplovania v populárnej hudbe, ktoré v tomto prípade prinášajú problémy.

Vlnu pomyselných slovných prehánok si vyslúžila momentálne najúspešnejšia speváčka Olivia Rodrigo, ktorá raketovo odštartovala svoju kariéru debutovým singlom Drivers License začiatkom minulého roka, a od toho momentu prekonávala rekordy všetkých svojich konkurentov. Jedna z top piesní roka 21 s názvom Good 4 U, ktorú ste mohli počuť pred malou chvíľou z nášho éteru však vzbudila u niekoľkých fanúšikov pochybnosti. Odsúdili ju z plagiátorstva piesne skupiny Paramore, ktorá čiastočne obsahuje podobnú melódiu. Posúďte (ukážka).

Stala sa z toho veľká kauza, ku ktorej sa vyjadrili obidve strany. Aj keď Olivia a jej tím kreditovali skupinu, kontroverzia sa šírila ďalej. Dokonca aj Paramore povedali, že pop-rockova scéna znie väčšinou veľmi podobne, presne tak, ako pri čistom pope. Piesni a umelcom táto „dráma“ iba pomohla. Skladba je jedna z najúspešnejších roka 2021 a momentálne má na konte viac ako miliardu streamov. Generácie sa aj v tomto prípade prepojili, vďaka čomu môžeme smelo povedať, že pop-rock či punk si našiel cestu späť na výslnie.

Ad break

Reklama na obchod s oblečením Bershka – celkovo móda a zľavy. Niečo v tom zmysle, že generácie sa vracajú späť nie len v hudbe, ale aj v oblečení – čím apelujeme na to, čo rozprávame vo vstupoch. Vráťme sa teda do 80‘ a 90‘ oblečením značky Bershka. Zameranie rádia bude skôr na Gen Z, takže opäť ich to môže navnadiť na to, že sú tam zľavy a sú „v trende“ vo všetkom vo svojom živote.

Jingle

Song 9

Dove Cameron – Boyfriend – víťazka Emmy sa dostáva do čela s jej novým singlom, ktorý získava veľa pozornosti na všetkých sieťach. V našom éteri nesmie chýbať, keďže je to instantný hit.

New song

Camila Cabello – Bam Bam (feat. Ed Sheeran) – Latino novinka od bývalej členky skupiny Fifth Harmony je priamy odkaz na vzťah so Shawnom Mendesom, s ktorým sa pred nejakým časom rozišli. Na skladbe spolupracuje s Edom, ktorý je momentálne na výslní. Vybral som ju preto, že takéto „reakčné skladby na vzťahy“ sú veľmi počúvané, pretože každého zaujímajú „pletky“ – vieme o tom hovoriť v nejakom vstupe počas dňa. Aj keď bol Ed použitý na začiatku vysielania, táto pieseň je predovšetkým Camilina.

Song 10

Elton John, Dua Lipa, PNAU – Cold Heart (Remix) – tematicky zapadá do spájania generácií, keďže je tam Elton a Dua. Momentálne najhranejšia skladba. Upevňuje sa aj to, že Dua prichádza na Slovensko.

Dj talk

Dua Lipa a Elton John prepojili dekády do jednej piesne. Toto bola skladba Cold Heart na Fusion FM. Krásna ukážka toho, že aj to pomyselne staré môže byť nové a naopak. Presne o tom sme sa rozprávali poslednú hodinku v relácii RanPop. Trendy sa posúvajú a my sme sa tak v úvodzovkách naučili, ako umelci dokážu samplovať a reprodukovať piesne novým generáciám. Teraz žijeme v deväťdesiatkach, počkajme ešte niekoľko rokov a budeme počuť ešte viac samplov samplov (haha). Pamätajte, že ak budete písať svoju pieseň, nezabudnite dať kredity všetkým, ktorí už niečo podobné vytvorili, aby ste zbytočne nečelili hudobným škandálom.

Takýmto škandálom veľkou okľukou obchádza Charlie Puth, ktorý sa vám predstavuje s jeho novinkou, v ktorej používa ako svoj beat zvuk svetla. Tak vidíte, aj toto je cesta. Vypínač ho neudá (haha). Toto je Charlie Puth a jeho virálny hit Light Switch na Fusion FM.

Song 11

Charlie Puth – Light Switch – pieseň vznikla na TikToku (zachováva sa to, že sa vysiela všetko, čo je tam populárne). Naberá na popularite a je to dobrý beat na ranné šoférovanie.